Martin – národné kultúrne centrum Slovákov.
Martin a samotný Turiec má všetky predpoklady aby využil ponúkané možnosti, ktoré mu dáva dynamicky sa rozvíjajúci turistický priemysel. Na jednej strane sú tu sústredené monumenty pripomínajúce históriu slovenského národa, na strane druhej nádherné zákutia Veľkej a Malej Fatryvytvárajúce ojedinelý prírodný útvar pomenovaný ako "Turčianska záhradka". Medzinárodné a národné kultúrne podujatia ako sú napr. Scénická žatva, Prehliadka divadelných súborov Dotyky a spojenia, Turčianske slávnosti folklóru, Kultúrne leto a mnohé iné, vytvorili v Martine pomyselné pódium, ktoré prináša radosť a kultúrne vyžitie pre domácich i zahraničných návštevníkov. V poslednej dobe nastal aj rozmach v oblasti hoteliérstva a poskytovania reštauračných služieb. Niektoré hotely boli zrekonštruované a taktiež sa rozrástol počet viachviezdičkových hotelov. Mesto Martin slúži aj ako učebnica dejepisu. Približne na 1km2 si návštevník môže prezrieť také miľníky našich dejín ako sú Memorandové námestie, 1. a 2. budova Matice slovenskej, Národný dom, Slovenské národné literárne múzeum, Národný cintorín, Slovenské národné múzeum a mnohé ďalšie. Využívajú to najmä školské zájazdy, kde študujúca mládež získava vedomosti prostredníctvom názorných ukážok od vyškolených sprievodcov. Rozrástol sa aj počet cyklotrás, rieka Turiec priťahuje vodákov, Martinské hole poskytujú výborné podmienky pre zimné športy a tak región Turiec sa vďaka svojej ponuke stáva lákadlom pre turistov na viacdňové pobyty.